b'\n_START_ARTICLE_\nSteklarna Harrachov\n_START_PARAGRAPH_\nSteklarna Harrachov (dana\xc5\xa1nje uradno ime \xc4\x8de\xc5\xa1ko Skl\xc3\xa1rna a minipivovar Novosad a syn Harrachov s.r.o.) je najstarej\xc5\xa1a \xc5\xa1e delujo\xc4\x8da steklarna na \xc4\x8ce\xc5\xa1kem.\n_START_SECTION_\nZgodovina\n_START_PARAGRAPH_\nZaradi kremen\xc4\x8devega peska in lesa se je steklarstvo na obmo\xc4\x8dju Harrachova pojavilo \xc5\xbee v 14. stoletju. Leta 1712 je tamkaj\xc5\xa1nji zemlji\xc5\xa1ki gospod grof Aloys Thomas Raimund Harrach Eliasu M\xc3\xbcllerju iz R\xc3\xbd\xc5\xbeovi\xc5\xa1tja podelil privilegij za ustanovitev steklarne blizu vasi nem\xc5\xa1kih priseljencev, D\xc3\xb6rfl, s \xc4\x8dimer se je steklarna ustalila v dana\xc5\xa1njem predelu Nov\xc3\xbd Sv\xc4\x9bt v Harrachovu. Da bi prepre\xc4\x8dil selitev proizvodnje, je dal grof organizirati oskrbo z drvmi. Steklarna je izdelovala v baro\xc4\x8dnem slogu in v drugi polovici 18. stoletja za\xc4\x8dela izdelovati rokokojske barvite lestence._NEWLINE_Slovela je po barvitem (modro, zeleno, rumeno, rde\xc4\x8de, vijoli\xc4\x8dno, \xc4\x8drno) in mle\xc4\x8dnem steklu ter ponudbi graviranja, bru\xc5\xa1enja in barvanja steklenih izdelkov. Ohranjen je katalog izdelkov v klasicisti\xc4\x8dnem slogu iz let 1784-88, ki ga pripisujejo tedanjemu vodji delavnice Anton\xc3\xadnu Erbenu. Po drugi svetovni vojni so steklarno nacionalizirali._NEWLINE_Leta 1993 jo je kupil zasebnik, znani steklar Franti\xc5\xa1ek Novosad. Zaradi hude konkurence so si zagotovili dodatne prihodke: v nekdanji upravni stavbi so uredili tovarni\xc5\xa1ko prodajalno in restavracijo, v kateri to\xc4\x8dijo pivo iz lastne male pivovarne in katere steklena stena obiskovalcu omogo\xc4\x8da pogled na steklarsko delavnico, ter muzej steklarskih izdelkov z ve\xc4\x8d kot 5000 eksponati, eno najve\xc4\x8djih tovrstnih na \xc4\x8ce\xc5\xa1kem. V okviru steklarne deluje tudi manj\xc5\xa1i smu\xc4\x8darski muzej z ve\xc4\x8d kot 100 let starimi smu\xc4\x8dmi. Obiskovalci steklarne so predvsem Poljaki.'